remissie
charles etc savoir faisons a tous presens et avenir nous avoir
receu lhumble supplication de jeromme de milan povre couturier
a present prisonnier en notre ville danvers contenant comment feu jehan
baptiste de servo aussy de milan passe douze ans a espouse en
la face de leglise la seur dudit suppliant et avec icelle consomme
mariage et habite par certaine espace de temps et jacoit que
ledit jehan baptiste se devist avoir conduit comme homme de bien
et demoure avec la seur dudit suppliant sa femme sans icelle delaisser
ny habandonner en aucune maniere. ce non obstant peu apres
quil lauroit eu espousee comme dict est il sest sans aucune cause
ne raison departy de sadite femme et icelle delaisser
habandonner et aucune maniere laisse en grande desolation
et sen est ledit jehan baptiste alle vers romme ou il auroit
eu contemptenement du sainct sacrament de mariage et
postposant toute conscience et honneur espouse une autre
femme et avec icelle consomme mariage au grant scandale
regret et confusion dudit suppliant de sadite seur et tous leurs parens
et amis ce considerant ledit suppliant et ayant au vray entendu
ledit jehan baptiste estre a romme lauroit par une sa missive
premierement admoneste et en toute benivolence requis quil
voulsist delaisser ladite seconde femme espousee a romme et
comme homme de bien sen retourner vers la seur dudit suppliant
sa legittime femme et la traicter comme il appertient laquelle
missive a este delivree es mains du pere de ladite seconde
femme et dont comme fait bien a presumer ledit pere sen est mal contente
pour le deshonneur quil recevoit dudit jehan baptiste en sadite
fille et ayant icelluy jehan baptiste comme fait bien a
presumer entendu que ledit suppliant se tenoit a venise et illec
venu de romme fort mal content et courrouche sur ledit suppliant
comme fut icellui suppliant adverti et ung jour rencontrant
lesdits supliant et jehan baptiste sur les rues et entrant en
grandes parolles sur ce que dessus tant multiplierent dun
coste et dautre lesdites parolles que ledit suppliant vaincu de
l’ire et colere pour ce grant oultraige faict par ledit jehan
baptiste a sa seur comme dessus vint a ferir et bleschier
ledit jehan baptiste dun poingaert en la teste ou ailleurs de
laquelle bleschure ledit jehan baptiste apres bonne espace
de temps est ale de vie a trespas a cause de quoy ledit
suppliant sest retire et absente dudit venise et venu en notredite
ville danvers gaignant sa vie avec grant paine et travail ou
il a este constitue prisonnier comme dit est et double que
notre marcgrave et escoutete danvers vouldront contre
luy proceder au dernier supplice se notre grace ne luy est sur
ce impartie treshumblement requerrant icelle pource
est il que nous ce considere ayans pitie et compassion
dudit suppliant et lui voulans en ceste partie preferer grace a
rigeur de justice audit suppliant inclinans a sadite supplication
et requeste avons ou cas dessusdit quicte remis et pardone
quictons remectons et pardonnons de grace especial par ces
presentes le cas et homicide dessus declaire ensemble
toute paine et amende corporelle et criminelle enquoy pour
raison et a loccasion dicelui cas et homicide et des circonstances
il peut avoir mesprins offense et estre encouru envers
nous et justice et lavons quant a ce remis et restitue
remectons et restituons a sa bonne fame et renommee en notre
pays et duche de brabant et autres noz pays et signouries et a
ses biens non confisquiez saucuns en a tout ainsy et par la
maniere quil estoit avant ladvenue dudit cas et hommicide en
imposant sur ce silence perpetuel a notredit procureur general et
a tous autres noz justiciers et officiers quelconques de notredit pays
de brabant satisfaction toutesvoies faicte a partie interessee
se faicte nest civilement seulement et moyennant aussy
quil amendera envers nous civilement ledit cas selon lexigence
dicelluy et la faculte de ses biens pourveu aussy quil sera
tenu de paier et reffondre les mises et despens raisonnables
de justice pour ce faiz et ensuiz a lordonnance et tauxation de
nos amez et feaulx les chancellier et gens de notre conseil
en brabant que commectons a ce si donnons en mandement
ausdits de notre conseil en brabant que appellez ceulx qui pource
feront a appeller ilz procedent bien et deuement a la verificacion
et interinement de cesdites presentes et a larbitraige de tauxation de ladite
amende civile et mises de justice et lequel interinement
ledit suppliant sera tenu requerir en notredit conseil endedens
ung an apres date de cestes a paine de perdre leffect de cesdites
presentes et ce faict et lesdites amende et mises de justice
tauxees et payees ainsy quil appertiendra de laquelle
amende celuy de noz receveurs cui ce regardera sera tenu
faire recepte et rendre compte et reliqua a notre prouffit avec
les autres deniers de son entremise ilz notre drossat de brabant
lesdits marcgrave ou escoutete danvers et tous noz autres
justiciers et officiers de noz vassaulx ou bassains signeurs de
notredit pays de brabant et doultremeuze presens et avenir leurs
lieuxtenants et chacun deulx endroit soy et sicomme a luy appertiendra
facent seuffrent et laissent ledit suppliant de notre presente grace remission
et pardon selon et par la maniere que dit est plainement paisiblement
et perpetuellement joyr et user sans luy fere mectre ou donner
ne souffrir estre fait mis ou donne ores ne ou temps avenir
en corps ne en biens aucun destourbier ou empeschement
aucontraire ains son corps detenu en prison comme dit
est ensemble ses biens non confisquez silz estoient a la
cause dicte prins arrestez ou empeschez les mectent ou
facent mectre incontinent et sans delay a plaine et
entiere delivrance car ainsy nous plait il et affin
que ce soit chose ferme et estable a tousjours nous avons
faict mectre notre seel a ces presentes saulf en autres
choses notre droit et lautruy en toutes donne en notre ville
de bruxelles ou mois de juing lan de grace mil
cinq cens et quarante de notre empire le xxie et
de noz regnes de castille et autres le xxve ainsy escript
sur la plicque par lempereur en son conseil et signe
de $$$ visa regestrata
collatione et $$$ accorder a son
original par moy